แรงขายทำกำไรฉุด SET ปิดลบ 8 จุด เซ่นปัจจัย “การเมือง” กดดัน สัปดาห์หน้าจับตางบฯแบงก์
แรงขายทำกำไรฉุด SET ปิดลบ 8 จุด เซ่นปัจจัย “การเมือง” กดดัน สัปดาห์หน้าจับตางบฯแบงก์
9 ต.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,267.14 จุด ลดลง 7.69 จุด (-0.60%) มูลค่าการซื้อขาย 51,301.07 ล้านบาท
10 หุ้นกดดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวลง จากแรงขายทำกำไรที่ออกมาในช่วงสั้นหลังจากที่ได้ตอบรับมาตรการกระตุ้นเศรษฐกิจของภาครัฐไปแล้ว และตลาดฯก็ยังไม่มีปัจจัยใหม่ที่จะมาขับเคลื่อนให้ไปต่อได้ ทำให้ตลาดกลับมาเล่นหุ้นขนาดกลาง และเล็ก ตามปัจจัยเฉพาะตัว รวมถึงดัชนีฯยังคงติดแนวสำคัญที่ 1,280 จุดที่ยังไม่สามารถผ่านไปได้ และยังเผชิญแรงกดดันจากปัจจัยการเมืองในประเทศที่จะมีการชุมนุมทางการเมืองในวันที่ 14 ต.ค.นี้ด้วย ซึ่งจะต้องติดตามดูว่าจะมีจำนวนผู้ชุมนุมมากแค่ไหน
ด้านตลาดหุ้นในภูมิภาคเอเชีย และตลาดในยุโรป ต่างเคลื่อนไหวทั้งในแดนบวก-ลบอย่างไร้ทิศทาง ขณะที่ดาวโจนส์ฟิวเจอร์สยังยืนในแดนบวกได้กว่า 100 จุด ส่วนราคาน้ำมันในตลาดฟิวเจอร์สก็ย่อตัวลงเล็กน้อย เนื่องจากต่างยังรอดูความคืบหน้ามาตรการกระตุ้นเศรษฐกิจของสหรัฐฯ
แนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่งไซด์เวย์ อิงแดนบวก โดยมีแนวรับ 1,250 จุด ส่วนแนวต้าน 1,290 จุด ซึ่งในสัปดาห์หน้าให้ติดตามการประกาศผลประกอบการของกลุ่มแบงก์งวดไตรมาส 3/63 ที่จะทยอยออกมา, การชุมนุมทางการเมืองในวันที่ 14 ต.ค.นี้ และการประชุมคณะรัฐมนตรี (ครม.) ที่จะมีการพิจารณามาตรการ “ช้อปดีมีคืน”
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
NRF มูลค่าการซื้อขาย 6,031.15 ล้านบาท ปิดที่ 6.05 บาท เพิ่มขึ้น 1.45 บาท
NER มูลค่าการซื้อขาย 2,072.67 ล้านบาท ปิดที่ 3.88 บาท เพิ่มขึ้น 0.52 บาท
TASCO มูลค่าการซื้อขาย 1,505.26 ล้านบาท ปิดที่ 15.00 บาท ลดลง 0.90 บาท
PTT มูลค่าการซื้อขาย 1,291.30 ล้านบาท ปิดที่ 33.25 บาท เพิ่มขึ้น 0.25 บาท
PTTEP  มูลค่าการซื้อขาย 1,084.15 ล้านบาท ปิดที่ 83.50 บาท เพิ่มขึ้น 1.25 บาท